Bodil Kornbek (KRF), 2003-04-25:
Kristeligt Folkeparti går ind for de overordnede principper i disse to lovforslag, der gør det muligt at omdanne TV 2 til et statsligt aktieselskab og efterfølgende bemyndige ministeren til at sælge aktierne i TV 2.
Vi kan tilslutte os de generelle rammevilkår, der opstilles i de to lovforslag i forbindelse med privatiseringen af TV 2.
Men når det gælder de konkrete vilkår, der skal knyttes til en privatisering, vil de komme til at fremgå af de tilladelsesvilkår, som skal fastlægges, og af de konkrete public service-krav, der skal vedtages på et senere tidspunkt.
Kristeligt Folkeparti har naturligvis ingen indflydelse på disse vilkår, da vi jo ikke er en del af medieforliget.
Så på den ene side går vi principielt ind for de rammevilkår, der er foreslået for privatisering af TV 2, men på den anden side kender vi jo ikke de konkrete betingelser for en privatisering, og vi ser både rammevilkårene og de konkrete betingelser for en privatisering i en sammenhæng, og der er altså en del ubekendte.
Vi kunne tage reklamereglerne: Nu har vi jo aldrig været særlig begejstret for liberalisering, når det gælder medicin- og alkoholreklamer, fordi vi selvfølgelig er betænkelige ved den effekt, en liberalisering af reklamereglerne vil få for børn og unge, og vi er også bekymrede for, at der skal ske en yderligere liberalisering.
Hr. Jens Rohde var i nogle af sine indlæg inde på, at han selvfølgelig ikke kan udstede nogen garanti, og det er jeg også vel klar over.
Så muligheden for en yderligere liberalisering ville være til stede.
Så er der også spørgsmålet om, hvorvidt de regionale stationer får tilstrækkelig gode vilkår og udviklingsmuligheder i fremtiden.
Hvis det ikke bliver til noget med et digitaliseret jordbaseret sendenet, hvordan er mulighederne
De vil selvfølgelig være, som de er beskrevet i medieaftalen, og der ser jeg ikke nogen udviklingsmuligheder for de stationer.
Da vi finder, at de regionale stationer er vigtige også i et kommende mediebillede, kan vi i hvert fald se visse manglende muligheder for en udvikling på de stationer.
Hvis det bliver til noget med et digitaliseret jordbaseret sendenet, så vil der dér være en udviklingsmulighed, hvis de får en selvstændig kanal, men det er bare nogle ubekendte faktorer, som vi ikke kan få svar på i dag.
Det er heller ikke muligt at få afklaret, om TV 2 skal kunne opkræve betaling for sin public service-virksomhed.
I Kristeligt Folkeparti har vi den klare holdning, at det ikke skal være muligt.
Men det har vi heller ikke kunnet få afklaring på i dag.
Så er der alt omkring public service-kravene.
Jeg har noteret mig, at ministeren flere gange har lovet, at de kommende public service-krav ikke vil blive forringet.
Det er selvfølgelig positivt, at ministeren er meget klar på dette punkt, men man kan jo sidde en sen aftentime, hvor man skal have tingene til at hænge sammen, og så tænker man: O.k., vi må slække lidt her, og der er lidt med de snævre målgrupper, og der kan være lidt med det her. Jeg har ikke nogen garanti for, at det ikke sker, og jeg kan ikke nogen steder læse mig frem til, at det her nu helt klart ligger fast i forhold til en privatisering. Det er igen en ubekendt faktor, som vi selvfølgelig må forholde os til i Kristeligt Folkeparti. Så selv om vi faktisk er positive over for de to lovforslag, kan vi ikke stemme ja til dem.
Vi kender jo ikke de fremtidige tilladelsesvilkår og public service-krav for et privatiseret TV 2, og vi ser altså nu engang de her ting i sammenhæng.
Vi vil selvfølgelig ikke drages til ansvar for nogle konkrete vedtagelser i forbindelse med en privatisering, som vi måske slet ikke vil kunne støtte i den sidste ende.